b"\n_START_ARTICLE_\nSvend Langkj\xc3\xa6r\n_START_SECTION_\nBiografi\n_START_PARAGRAPH_\nLangkj\xc3\xa6r voksede op i Nyk\xc3\xb8bing Falster som s\xc3\xb8n af overl\xc3\xa6rer Jens Langkj\xc3\xa6r (f\xc3\xb8dt Petersen) fra Gauerslund p\xc3\xa5 Vejle-egnen og Johanne Elisabeth Hansen fra Fej\xc3\xb8. 1904 blev han student fra Nyk\xc3\xb8bing Katedralskole og flyttede samme \xc3\xa5r til K\xc3\xb8benhavn for at l\xc3\xa6se jura p\xc3\xa5 K\xc3\xb8benhavns Universitet. Han blev f\xc3\xa6rdig i 1911 og derefter ansat som konsulatssekret\xc3\xa6r i Rotterdam, fra 1912 til 1920 havde han forskellige stillinger i Udenrigsministeriet. Han blev Charg\xc3\xa9 d'affaires i Bern 1920 og et halvt \xc3\xa5r efter legationssekret\xc3\xa6r i London for yderligere et halvt \xc3\xa5r senere f\xc3\xa5 tilsvarende stilling i Washington og var fra 1923 en kort tid generalkonsul samme sted. Derefter atter legationssekret\xc3\xa6r i Berlin, og han afsluttede sin diplomatiske karriere som generalkonsul i Shanghai 1925-1929. Han arbejdede derefter som jurist i K\xc3\xb8benhavn og som landsretssagf\xc3\xb8rer fra 1935. Langkj\xc3\xa6r var Ridder af Dannebrog.\n_START_SECTION_\nFamilie\n_START_PARAGRAPH_\nLangkj\xc3\xa6r blev i Paris 6. oktober 1923 gift med Marguerite Baralevsky (1901-1992) datteren af Vasilij Michailovich Baralevsky og Alexandra Alexandrovna Haller som var hofdame hos Zar Nikolai II. Familien var tvunget p\xc3\xa5 flugt af den russiske revolution. Parret m\xc3\xb8dtes p\xc3\xa5 Plaza Hotel i New York p\xc3\xa5 et bal hos Harold Stirling Vanderbilt. De blev skilt i 1931."